Li Somalî di Êrîşeke Bombeyî ya el Şebab de Kuştî û Birîndar Hene
Koma El Şebab bi salan e ku dijî hikûmeta navendî ya Somalîyê şer dike, dixwaze desthilatdarîyê bi dest bixe û şerîetê bi cîh bike
Li Mogadîşu ya paytexta Somalî îro Pêncşemê mîlîtanên Îslamî dijî konvoyekî ewlekarî ya Neteweyên Yekbûyî (NY) bi rêya meşineki bombebarkirî, êrîşeke xwekujî pêk anî. Berdevikê polîsan Abdîfetah Aden Hesen ragihand ku herî kêm 8 kes hatine kuştin û 13 ji an xwendekar, 17 kesên din jî birîndar bûne. Rêvebirê xizmetên Ambulansê Abdîkadir Abdirahman jî ji Reutersê re got ku herî kêm 23 kesên ku di peqînê de birîndar bûne, ji nexweşxaneyê re hatine rakirine. Koma tundrê ya Îslamî, el-Şebab berpirsîya peqîna mezin ku Mogadîşu hejand, rakir ser xwe. Demûdest zelal nebû ku di nava kuştîyan de karmendên NY yên ku ji nêzî cîhê bûyerê derbaz dibûn, jî hene yan na. Karbidestên Neteweyên Yekbûyî heya niha li ser bûyerê ti agahdarî dîyar nekiriye. Abdîasîs Ebu Musab,berdevikê operasyonên leşkerî yên El Şebab , piştrast kir ku endamên rêxistina Îslamî êrîş pêk anîne û got ku wan konvoyekî Neteweyên Yekbûyî (NY) kirine armanc. Teqîna li nêzî sereke K4 ya li navenda Mogadîşuyê ewqas mezin bû ku dîwarên dibistana seretayî û navîn ya Mucassar ya nêz hilweşîyan. Di teqînê de meşîn perçe bûn. Koma El Şebab bi salan in dijî hikûmeta navendî ya Somalîyê şer dike, dixwaze desthilatdarîyê bi dest bixe û şerîeta Îslamê ferz bike. Kom, dijî artêşa Somalî û hêza AMISOM a ku ji hêla Yekîtîya Afrîka ve hatiye erkdar kirin ku alîkarîya parastina hikûmetê bike, êrîşên bombeyî û yên bi çekan, li Somalî û heremên din pêk tîne.